1949થી તાઇવાન પોતાને સ્વતંત્ર રાષ્ટ્ર ગણે છે અને ચીનના દાવાને ઠૂકરાવે છે. ચીનનો ડોળો આ ટાપુ રાષ્ટ્રને પોતાનામાં ભેળવી દઈને સમગ્ર દક્ષિણ ચીની સમુદ્ર પર કબજો કરવાનો છે. દક્ષિણ ચીની સમુદ્રમાં છેક નીચે વિયેટનામ અને ફિલિપાઇન્સની દરિયાઇ સરહદોની નજીક કેટલાક ટાપુઓ પર ચીને કબજો જમાવ્યો છે. કેટલાક નાના ટાપુમાં પુરાણ કરીને મોટા બનાવ્યા છે. પોર્ટ અને એરપોર્ટ બનાવીને ત્યાં લશ્કરી થાણું જમાવવાની કોશિશ ચાલી રહી છે. સરકારને પૂછ્યા વિના એર ઇન્ડિયાએ નિર્ણય ના લીધો હોય. તેનો અર્થ એવો કરવાનો થાય કે ભારત સરકારે જ ચીનની માગણી સ્વીકારી છે. જોકે ભારત ઝૂકી ગયું તેમ કહેવું યોગ્ય પણ નથી એમ જાણકારો કહે છે. ટેક્નિકલી કોઇ ફેરફાર ભારતની નીતિમાં થયો નથી, કેમ કે તાઇવાનને ભારતે સત્તાવાર માન્યતા આપેલી નથી. તાઇપેઇમાં ભારતીય રાજદૂતાલય પણ નથી, પણ ભારત અને તાઇવાન વચ્ચે વેપારી સંબંધો ચાલે છે. India-Taipei Association એવા નામે દ્વિપક્ષી વેપારી સંબંધો માટેની સંસ્થા છે. તાઇવાને નવી દિલ્હીમાં તાઇપેઇ ઇકોનોમિક કલ્ચરલ સેન્ટર પણ ખૂલ્યું છે. આ બંને સંસ્થાઓના માધ્યમથી બંને દેશો વચ્ચે દ્વિપક્ષી સંબંધો ચાલે છે. વેપાર પણ ચાલે છે, પરંતુ સત્તાવાર રીતે ભારતે આ મામલામાં સીધી દખલગીરી કરી નથી.